B. Bugár, podpredseda NR SR: (2003-07-03):
Pani navrhovateľka, ak chcete zaujať stanovisko k rozprave, nech sa páči, máte slovo. E. Černá, poslankyňa: Vážený pán predsedajúci, vážení páni ministri, ctené dámy a páni, pozorne som si vypočula rozpravu k tomuto návrhu zákona. Odzneli mnohé veľmi podnetné myšlienky, veľmi zaujímavé argumenty. K tým čisto demagogickým, ak dovolíte, sa vyjadrovať nebudem. Azda keby tu sedel pán Kopecký, tak by povedal svoju slávnu vetu. Padli tu návrhy, aby sa počkalo na rozhodnutie Ústavného súdu. Ak si dobre spomínam, v minulosti v tomto parlamente bolo vždy predmetom kritiky v iných veciach, prečo čakať na rozhodnutie Ústavného súdu a nezaujať stanovisko včas. Ten príklad s majetkovými priznaniami je správny. Len čo sa Ústavný súd vyjadril, že sa bude vecou zaoberať, dokázalo sa neželanému nálezu predísť. Je pre mňa nepochopiteľné, na čo chcete čakať v tomto prípade. Vravím vám úprimne a naposledy, že týmto návrhom zákona sme už v apríli chceli predísť možnému nálezu Ústavného súdu, keby vyhlásil vyhlášku o interrupciách z genetických dôvodov za neústavnú. Nedalo nám alibisticky sa prizerať na tento stav, keďže aj ja osobne poznám veľmi dokonale osudy ľudí, ktorých sa to týka. Rada by som si vyprosila akékoľvek špekulácie o tom, že sme tento návrh zákona podali z politických dôvodov alebo z akýchkoľvek iných dôvodov. Keď sme pred pár mesiacmi boli s pani poslankyňou Brestenskou vo vašich kluboch, tak naozaj nie na ozdobu. Zvolili sme ten najkorektnejší spôsob, ako vás oboznámiť s touto vecou a so skutočnosťou, ktorá môže nastať. Na Slovensku sme mali vždy problém sa vyhnúť legislatívnym dieram. A keď to môžeme urobiť včas, tak sa hľadajú spôsoby, nie ako to ide, ale ako to za každú cenu nejde. Aj ja si myslím, že najčistejšie by bolo, keby sa mohli občania vyjadriť v referende, no azda už každý pochopil, že sa nedá. A nedá sa preto, lebo tí, ktorí varili ústavu pred niekoľkými rokmi, nám to takto zabezpečili. A ešte maličkosť. Kolegovia z KDH hovoria, že im nejde vlastne o zákaz interrupcií, ale dúfam, že tí, ktorí tu sedeli 7. 2. 2001, si spomenú, keď pani poslankyňa Záborská za KDH v súvislosti s novelizáciou Ústavy Slovenskej republiky predniesla pozmeňujúci návrh týkajúci sa článku 15, citujem: „Úmyselné ukončenie nenarodeného ľudského života sa nepripúšťa“ atď. Keďže návrh neprešiel, v tom istom roku smerovalo podanie na Ústavný súd, to je to, o čom sa bavíme práve dnes. V konečnom dôsledku vám chcem povedať, že, prirodzene, máte na to právo, ale ak by ste dovolili, aj my máme právo dávať tento návrh. Ako som spomenula včera, počas týchto troch mesiacov sa vyjadril každý, kto mal záujem. Odborníci v podobe genetikov a gynekológov, politici, veľmi výrazne mimovládne organizácie a občania v podobe viac ako 110 000 podpisov, boli to voliči celého politického spektra. V otvorenom liste vás žiadali a teraz citujem: „Pripadá nám neprípustné, aby sa tak nepredstaviteľná, bolestná a tragická individuálna situácia mohla stať predmetom politického sporu a špekulácií. Veríme, že pred úzko straníckymi hrami dajú poslankyne a poslanci prednosť svedomiu a zdravému rozumu.“ Koniec citátu. O ten zdravý rozum a zváženie možných dôsledkov vás prosím aj ja. Aj my hovoríme, že interrupcie nie sú dobrým riešením. Aj my hovoríme, kiežby sa zachránil každý život. A ja vás v tejto chvíli vyzývam opačnou cestou, nie zákazmi, aby sme spoločne robili osvetu, ktorú ste nakoniec mohli za posledných 13 rokov dávno začať. 5 miliónov ľudí sa v tejto krajine v tejto chvíli nemôže vyjadriť. My máme ich osudy v rukách a ja vás žiadam, aby ste im dali slobodu rozhodovania, ako ste im ju garantovali v ústave ako súčasť demokratickej spoločnosti. Toto hlasovanie je o pochopení a tolerancii. Ďakujem. (Potlesk.)